stensnit
Stensnit, litotomi, operation mhp. fjernelse af sten i urinblæren (se urinvejssten). Teknikken har været kendt siden oldtiden, men lægerne havde indtil 1700-t. næsten helt overladt indgrebet til professionelle stensnidere, som ofte havde opnået stor færdighed; men de fleste var kvaksalvere, hvis indgreb ofte var mislykkede med stor dødelighed. Blæresten blev enten fjernet ved indsnit i mellemkødet (sectio perinealis) eller nederst i bugvæggen lige over bækkenranden (det høje snit, sectio alta).